02 September: Na wie luister jy die graagste?. – Jan van der Watt - www.bybelkennis.co.za
Gal 5:1-18 (fokus 5:13-18)
Die ou mense het gesê dat elkeen van ons ŉ engeltjie op een skouer en ŉ duiweltjie op die ander skouer het. Ons moet sorg dat ons na die regte een luister. Paulus sê ook so iets.
Ons moet self die verantwoordelikheid vir ons keuses dra, want ons kies na wie om te luister. As jy iets verkeerd gedoen het, moet jy nie almal rondom jou beskuldig nie. Dit is immers jy wat geluister en gekies het!
Jy was nie alleen toe jy gekies het nie. In Gal 5:16-18 pleit Paulus dat elke Christen moet toelaat dat die Gees hom moet lei en beheer. Voor ons ons keuses maak, moet ons eers vergadering hou… saam met die Gees. En daar moet die Gees die agenda van ons lewens baie duidelik bepaal. Hy moet ons lewe lei op die pad wat God wil hê ons moet loop.
Maar ons moet oppas, daar is iemand anders wat gedurig in die vergadering inbars en die Gees wil doodpraat. Paulus praat van ons “sondige begeertes” (5:17). Na díe gedoodprater moet ŉ mens nie luister nie.
Op die ou einde het jy ŉ keuse… jy het wel nie ŉ engeltjie en ŉ duiweltjie op jou skouer nie, maar die Gees en jou sondige begeertes. Na wie luister jy die graagste?
by Mitch Kalp · Published 02/08/2017 · Last modified 31/07/2017
by Mitch Kalp · Published 23/12/2017 · Last modified 28/11/2017